钦定古今图书集成/理学汇编/经籍典/第058卷 > 徐在汉易或 > 《前题》李翼
## 钦定古今图书集成/理学汇编/经籍典/第058卷 > 徐在汉易或 > 《前题》李翼

鳌极立，羲皇出，盛德昭，皇风赫，至和储精，大道发赜，
《荥河》演漾，厥有神物，龙邪马邪，奇变不测，实所以开
万世言语文字之源，著万代文明休祥之绩。想其毛
骨绝尘，逸气空群，赭汗喷血，元蹄蹑云。以为龙，则轩
轩骊黄之神骏；以为马，则矫矫头角之峥嵘。岂马高
乎八尺，亦以龙而见称。拳背毛以成图，泄道妙于难
名。得神骖而气御，列奇阳而偶阴。是图也，一六北水，
二七南火，三八东木，四九西金。土宅厥中，五生十成，
累累乎如井邑之布田野，粲粲乎如星宿之列玑衡。
皇览之而载嘻曰：“吾取法以作《易》，谓太极之奚存？中
虚五而暨十，各二十之阴阳，两仪生而不息。以一二
三四为六七八九者，四象之所得也。析四方之合，补
四隅之空者，八卦之所宅也。皇阐之以示人，契天心
而为一，发冥冥于昭昭，曾何假于智力？”后至夏后，温
洛沄沄，神龟负书，背具绿文。宣尼赞易图书，并云：“时
有先后，理无古今，此静对待，彼动流行。龙马固神，而
龟亦灵。假以呈象，图书一心。”或有诘予者曰：“子于《图》
信详矣，而于龙马未”有所辨，何居？予曰：“在《干》称龙，抑
又称马，变化健行，象兮特假，安得见羲皇于先天，闻
诸形而上者？”